b'\n_START_ARTICLE_\nJeesuksen Kristuksen viisaus\n_START_PARAGRAPH_\nJeesuksen Kristuksen viisaus on gnostilainen kirjoitus, joka tunnetaan sek\xc3\xa4 Berliinin koodeksista (BG 8502,3; sivut 77-127) ett\xc3\xa4 Nag Hammadin kirjastosta (koodeksi III, kirja 4). Kirjoituksen nimi, "Jeesuksen Kristuksen sofia", on kaksimerkityksellinen, sill\xc3\xa4 vaikka kreikan kieless\xc3\xa4 sana sofia tarkoittaakin viisautta, gnostilaisessa mytologiassa Sofia oli Jeesuksen syzygy eli naispuolinen vastine.\n_START_SECTION_\nHistoria\n_START_PARAGRAPH_\nKoptinkieliset k\xc3\xa4sikirjoitukset on ajoitettu 300-luvulle, mutta sen lis\xc3\xa4ksi kirjoituksesta tunnetaan muutamia kreikankielisi\xc3\xa4 katkelmia, jotka ovat per\xc3\xa4isin 200-luvulta, mik\xc3\xa4 viittaa varhaisempaan ajoitukseen. Kirjoitus on saatettu kirjoittaa Syyriassa toisen vuosisadan puolessa v\xc3\xa4liss\xc3\xa4._NEWLINE_Kirjoituksella on paljon yht\xc3\xa4l\xc3\xa4isyyksi\xc3\xa4 Eugnostokseen, joka tunnetaan samoin Nag Hammadin kirjastosta. Jeesuksen Kristuksen viisauteen on kuitenkin lis\xc3\xa4tty kristillinen kehyskertomus ja sit\xc3\xa4 on laajennettu jonkin verran. Kirjoitus on riippuvainen ainakin Matteuksen ja mahdollisesti my\xc3\xb6s Luukkaan ja Johanneksen evankeliumeista, joten varmuudella se on kirjoitettu ainakin niiden j\xc3\xa4lkeen._NEWLINE_Keskustelu kirjoituksen ajoituksesta on oleellista, koska jotkut ovat v\xc3\xa4itt\xc3\xa4neet t\xc3\xa4m\xc3\xa4n kaltaisten gnostilaisten kirjoitusten sis\xc3\xa4lt\xc3\xa4v\xc3\xa4n Jeesuksen aitoja sanoja, mik\xc3\xa4 olisi mahdollista, jos kirjoitukset olisivat per\xc3\xa4isin ensimm\xc3\xa4iselt\xc3\xa4 vuosisadalta. Osa tutkijoista pit\xc3\xa4\xc3\xa4 kirjoituksia merkitt\xc3\xa4v\xc3\xa4sti my\xc3\xb6h\xc3\xa4isempin\xc3\xa4 ja katsoo niiden olevan per\xc3\xa4isin ep\xc3\xa4luotettavammista my\xc3\xb6hemmist\xc3\xa4 l\xc3\xa4hteist\xc3\xa4. Suurin osa tutkijoista katsoo, ett\xc3\xa4 kirjoitus on alkuper\xc3\xa4lt\xc3\xa4\xc3\xa4n t\xc3\xa4ysin gnostilainen. T\xc3\xa4m\xc3\xa4 perustuu samankaltaisuuksiin kirjoituksessa olevien mystillisten opetusten ja muiden gnostilaisten kirjoitusten v\xc3\xa4lill\xc3\xa4.'